"...પાડોશમાં પોપટ હોય તો સંભાળશો. ઑક્ટોબરમાં તમે પ્રાણીબાગમાં જાઓ એવા સંજોગો છે. આ જૂન સુધીમાં તમને ફક્ત બે જ સ્ત્રીઓ પ્રેમ કરે એવા યોગ છે. દિવાળી સમયે એક બંગાળી તમને વીમો ઉતરાવવા માટે ચેષ્ટાઓ કરશે પણ તમે એમાંથી છટકી જશો. પ્રથમ છ માસ તમને તમારા ટેલિફોન તરફથી કોઈ તકલીફ નહીં રહે. વરસાદના દિવસોમાં તમારી વર્ષો જૂની એક પ્રિયા તમને યાદ કરશે અને બેએક વાર ગુંડા મોકલશે, પણ તમારો સૂર્ય તપી રહ્યો છે. આપઘાત કરવા માટે આ અઠવાડિયું સારું નથી. રેસકોર્સમાં 'યુ' કે 'ડબલ્યુ' નામથી શરૂ થતા ઘોડા પર જુગાર રમવાથી ફાયદો થશે. જેના પિતાનું નામ મૂળજી કે હરિદાસ કે ચમન લાલ હોય એવા શખ્સથી દૂર રહેજો. જુલાઈમાં વાળ કપાવશો નહીં અને નવું ટી.વી. ખરીદશો નહીં. સપ્ટેમ્બરમાં પેન્ટ સિવડાવશો તો સીટમાંથી ટાઈટ થઈ જશે. આ વર્ષે અત્તરની શીશીઓ લેવી નહીં, અને લેશો તો ખોલતી વખતે એનાં બૂચ તૂટીને અંદર ચાલ્યાં જશે. આ વર્ષે પાંચ ફીટ સાડા ત્રણ ઈંચ ઊંચી એક સ્ત્રીથી તમને સંતાપ છે, પણ શિયાળામાં એને લગભગ પરણી જવાનો યોગ ઊભો થશે. વૃશ્ચિક રાશિમાં જન્મેલા એક જાડા બેંક મેનેજરથી બોલાચાલી થશે. તમને ટેબલ ટેનિસના બૉલની ઘાત છે માટે એનાથી સંભાળશો. આ વર્ષે તમારે એકંદરે સંતાનયોગ નથી."